CELEX: C2006/086/62
Language: hu
Date: 2006-04-08 00:00:00
Title: T-8/06. sz. ügy:  2006. január 12-én  benyújtott kereset – FAB Fernsehen aus Berlin kontra Bizottság

8.4.2006   
            
            
               HU
            
            
               Az Európai Unió Hivatalos Lapja
            
            
               C 86/31
            
         2006. január 12-én benyújtott kereset – FAB Fernsehen aus Berlin kontra Bizottság
   (T-8/06. sz. ügy)
   (2006/C 86/62)
   Az eljárás nyelve: német
   Felek
   
      Felperes: FAB Fernsehen aus Berlin GmbH (Berlin, Németország) (képviselő: A. Böken, ügyvéd)
   
      Alperes: az Európai Közösségek Bizottsága
   Kereseti kérelmek
   
               —
            
            
               a Németországi Szövetségi Köztársaság által Berlin-Brandenburgban a digitális földfelszíni műsorszórás (DVB-T) bevezetésére nyújtott állami támogatásról szóló, 2005. november 9-i C(2005) 3903 végl. számú bizottsági határozat megsemmisítése;
            
         
               —
            
            
               az alperes kötelezése az eljárás költségeinek viselésére.
            
         Jogalapok és fontosabb érvek
   A felperes a Berlin-Brandenburgban a digitális földfelszíni műsorszórás (DVB-T) bevezetésére nyújtott állami támogatás tekintetében hozott, 2005. november 9-i C(2005) 3903 végl. számú bizottsági határozatot támadja meg. A megtámadott határozatban a Bizottság a Németországi Szövetségi Köztársaság által a DVB-T-ben részesedéssel rendelkező magán műsorszolgáltatóknak nyújtott támogatást a közös piaccal összeegyeztethetetlennek nyilvánította és kötelezte a Németországi Szövetségi Köztársaságot a jogellenesen rendelkezésre bocsátott támogatás a kedvezményezettektől, így a felperestől való visszakövetelésére.
   Keresete megalapozására a felperes előadja, hogy a nyújtott támogatási eszközök nem állami támogatások az EK 87. cikk (1) bekezdése értelmében. Ezt meghaladóan azért sincs szó támogatásról, mert adottak az EK 86. cikk (2) bekezdése szerinti előfeltételek. A továbbiakban a felperes előadja, hogy az intézkedés a felperes esetén nem érinti a tagállamok közötti kereskedelmet és ennek következtében a megtámadott határozat e tekintetben jogellenes.
   A felperes továbbá arra alapozza keresetét, hogy ha a juttatást az EK 87. cikk (1) bekezdése értelmében támogatásnak tekintenék, az az EK 87. cikke (3) bekezdése c) pontja értelmében a közös piaccal összeegyeztethető lenne. Ebben az összefüggésben a felperes az alperes számára annak megítélésekor fennálló mérlegelési jogkör megsértését kifogásolja, hogy az EK 87. cikke (3) bekezdésének c) és d) pontja szerinti támogatás összeegyeztethetőnek tekinthető-e a közös piaccal.